Куба къуажэм спорт IуэхущIапIэщIэ щаухуэ
КъБР-м Спортымрэ туризмэмкIэ и министерствэр зэпымыууэ кIэлъоплъ республикэм спорт IуэхущIапIэхэр зэрыщаухуэм. Апхуэдэ ухуэныгъэу Бахъсэн районым хыхьэ Куба къуажэм щекIуэкIым иджыблагъэ щыIащ КъБР-м спортымрэ туризмэмкIэ и министрым и къуэдзэ Мамхэгъ Хьэчим.
Дызэрыщыгъуазэщи, Къэбэрдей-Балъкъэр Республикэм и спортсменхэр «Кавказ джэгукIэхэр» зэпеуэм зэрыщытекIуам папщIэ федеральнэ бюджетым къыхэкIыу сом мелуани 100 къыхуаутIыпщащ. Куба дащIыхь спорт комплексым текIуэдэнур а ахъшэм щыщщ. Ухуэныгъэр дызэрыт илъэсым къриубыдэу зэфIагъэкIыну я мурадщ. Комплексыр гъущI пкъыгъуэ мыхьэлъэхэм къыхащIыкIынущ. Абы къуажэдэс щIалэгъуалэм спортым и лIэужьыгъуэ зыбжанэм зыхуагъэсэн папщIэ зыхуеину Iэмэпсымэхэмрэ пэшхэмрэ хэтынущ.
Гъэунэ Светланэ.
